SAUK: Vakbond eis antwoorde oor Junie-salarisse | Netwerk24
Deur Bonolo Selebano 18 Junie 2019 20:15
Vakbonde eis ’n “dringende vergadering” met die SAUK-direksie oor wat gedoen word om personeel se salarisse vir Junie te verseker.
Bongumusa Makhathini, voorsitter van die SAUK-direksie Foto: Argief
Die uitsaaier, wat 18 radiostasies en vier televisiekanale bedryf, het die tesourie vir ’n reddingsboei van R3,2 miljard gevra. Die geldelike krisis by die SAUK is so erg dat daar kommer is of hy sy personeel en diensverskaffers teen die einde van die maand kan betaal.
Die kommunikasiewerkersvakbond CWU en die mediawerkersvakbond Bemawu, het Dinsdag in ’n gesamentlike brief aan die SAUK se bestuur daarop aangedring om op hoogte gebring te word van sy aansoek om ’n staatswaarborg.
“As georganiseerde arbeid by die SAUK is ons diep besorgd en ontevrede oor die manier waarop werknemers deur die SAUK se direksie hanteer word. Ons, as georganiseerde arbeid, het die naweek vanuit die media verneem dat die sogenaamde Dag Zero aangebreek het en dat werknemers moontlik nie teen die einde van Junie salarisse sal ontvang nie,” lui die brief.
Die brief, gedateer 18 Junie, is onderskeidelik deur Hannes du Buisson, woordvoerder van Bemawu, en Aubrey Tshabalala, hoofsekretraris van CWU, onderteken.
Albei vra om ’n “dringende vergadering” met die SAUK-direksie voor die einde van die week.
Die nasionale tesourie, wat die laaste sê het daaroor of die SAUK uit sy geldelike verknorsing gered sal word, het Dinsdag gesê die uitsaaier se aansoek om hulp word nog oorweeg.
As georganiseerde arbeid by die SAUK is ons diep besorgd en ontevrede oor die manier waarop werknemers deur die SAUK se direksie hanteer word.
“Die tesourie het ’n versoek om ’n staatswaarborg vir R3,2 miljard ontvang. Die versoek word steeds oorweeg,” het die tesourie se media-afdeling per e-pos aan Netwerk24 bevestig.
Vuyo Mthembu, woordvoerder van die SAUK, sê dit is nie “tans moontlik” vir die uitsaaier om kommentaar te lewer nie.
Bongumusa Makhathini, voorsitter van die direksie, het volgens die Sunday Times aan hulle gesê dat die uitsaaier in Mei moes kies tussen personeel se salarisse en sy munisipale rekeninge. Die keuse was vir salarisse.
Die SAUK skuld die Johannesburg-metro meer as R13,5 miljoen, die seinverspreider Sentech R317 miljoen en SuperSport, ’n afdeling van MultiChoice, R208 miljoen.
Nomvuyiso Batyi, waarnemende direkteur-generaal van die kommunikasiedepartement, was nie Dinsdag vir kommentaar beskikbaar nie.
Meer oor: Sauk | Bongumusa Makhathini | Vakbonde | Salarisse